**LLU 1. KURSA STUDENTU SACENSĪBU NOLIKUMS 2017./2018. STUDIJU GADĀ**

**I Mērķis un uzdevumi**

1. Veicināt studējošās jaunatnes garīgo un fizisko spēju harmonisku attīstību, ieaudzināt nepieciešamību sevi fiziski pilnveidot.

2. Noskaidrot LLU sportiskāko fakultāti starp pirmkursniekiem vīriešu un sieviešu konkurencē.

3. Apzināt LLU izlašu potenciālos dalībniekus, kuri varēs pārstāvēt savas fakultātes LLU 27. Universiādē, kā arī Latvijas Lauksaimniecības universitāti LASS (Latvijas Augstskolu sporta savienības) 28. Universiādē.

**II Vieta un laiks**

Sacensības notiek LLU sporta bāzēs, Zemgales Olimpiskajā centrā kā arī Pasta salā laika posmā no 2017. gada 11. - 27. septembrim.

**III Organizatori**

Sacensības vada LLU Sporta centrs, sadarbībā ar LLU Pirmkursnieku sacensībās iekļauto sporta veidu pārstāvjiem/izlašu treneriem.

**IV Dalībnieki**

Pirmkursnieku sacensībās piedalās dienas nodaļas studenti, kuri studijas LLU sākuši 2017. gada rudenī.

**V Sacensību programma, kārtība un vērtēšana**

1. Sacensības notiek sieviešu un vīriešu konkurencē. Sieviešu grupā: vieglatlētikā, pludmales volejbolā, basketbolā (strītbolā), peldēšanā, minifutbolā, badmintonā un ārpus kopvērtējuma ieskaites arī svaru stieņa spiešanā guļus. Vīriešu grupā: minifutbolā, vieglatlētikā, pludmales volejbolā, basketbolā (strītbolā), peldēšanā, un svaru stieņa spiešanā guļus, badmintonā. Apvienotajā kopvērtējuma ieskaitē tiks skaitīti iegūtie punkti improvizētās stafetes skrējienā “pa Jelgavu kāds students klīst..”.

2. Pirmkursnieku turnīra kopvērtējumā uzvarētājus nosaka atsevišķi sieviešu un vīriešu grupās, vērtējot 7 sporta veidus/disciplīnas sievietēm un 8 veidus vīriešiem. Par iegūtu 1.vietu, katrā no sacensību sporta veidiem, fakultātei tiek piešķirti 8 punkti, par katru nākamo pozīciju par punktu mazāk.

2.1. Vienāda punktu skaita gadījumā augstāku vietu iegūst fakultāte ar lielāku pirmo vietu skaitu, ja arī tas ir vienāds, tiek skatītas otrās, trešās u.t.t vietas.

2.2. Ja sacensībās piedalās pārstāvētajā fakultātē nestudējošs dalībnieks, komanda attiecīgajā sporta veidā tiek diskvalificēta.

2.3. Protestu iesniegšana rakstiskā veidā iespējama līdz sacensību beigām vai nākamajā dienā pēc sacensībām attiecīgā sporta veida galvenajam tiesnesim, kurš tālāk to nodod Sporta centrā. Protests tiek izskatīts 3 dienu laikā.

**VI Apbalvošana**

Godalgoto vietu ieguvējus individuāli un komandām apbalvo ar diplomiem. Kopvērtējumā visu trīs godalgoto vietu izcīnījušās fakultātes sieviešu un vīriešu grupās apbalvo ar kausiem.

**VII Pieteikumi**

1. Pieteikumi individuālajos sporta veidos izsakāmi mutiski sacensību vietā pie sacensību galvenā tiesneša.

2. Komandu pieteikumi sporta spēlēm iesniedzami rakstiskā veidā A4 lapas formātā (vēlams datorrakstā vai skaidri salasāmā rokrakstā). Pieteikumu iesniedz attiecīgā sporta veida sacensību galvenajam tiesnesim.

2.1. Pieteikumā jānorāda fakultātes nosaukums, visu dalībnieku vārdi un uzvārdi, kā arī katra studenta imatrikulācijas nr.

**VIII Izspēles kārtība**

1. Individuālajos sporta veidos sacensības norit atbilstoši katra sporta veida specifikai.

2. Komandu sporta veidos katru fakultāti var pārstāvēt viena komanda vīriešu un viena sieviešu konkurencē. 2017. gadā izņēmuma kārtā pludmales volejbola sacensībās varēs piedalīties divas komandas no katras fakultātes gan vīriešu, gan sieviešu konkurencē. Izspēles kārtība katrā turnīrā tiek noteikta īsi pirms sacensību sākuma, pēc dalībkomandu apzināšanas skaita.

**IX PIRMKURSNIEKU SPORTA VEIDU NOSACĪJUMI**

**BASKETBOLS** - Fakultāti pārstāv viena komanda vīriešu un viena komanda sieviešu konkurencē. Vīriešu komandu sastāvā 3 spēlētāji un 1 rezervists. Sieviešu komandu sastāvā 3 spēlētājas un 1 rezerviste. Sacensību norises formāts tiek noteikts pirms spēļu sākuma, atkarībā no pieteikto komandu skaita.

**PLUDMALES VOLEJBOLS** - Fakultāti pārstāv divas komandas vīriešu un divas komandas sieviešu konkurencē. Sastāvā drīkst būt pieteikti pieci spēlētāji. Sacensību norises formāts tiek noteikts atkarībā no pieteikto komandu skaita. Liela pieteikto komandu skaita gadījumā, spēles tiek aizvadītas ar noteiktu laika limitu (8 min). Uzvarētājs tiek noteikts tiklīdz kāda no komandām guvusi 15 punktus vai arī pēc gūto punktu kopskaita brīdī, kad laiks ir beidzies. Ja brīdī, kad laiks beidzies, rezultāts ir neizšķirts, tiek spēlēts, līdz kāda no komandām iegūst 2 punktu pārsvaru.

**SMAGATLĒTIKA** - Sacensības notiek svaru stieņa spiešanā guļus vīriešu un sieviešu konkurencē, dalībnieku skaits neierobežots. Svara kategorijas tiek noteiktas atkarībā no pieteikto dalībnieku skaita. Sieviešu konkurencē uzrādītie rezultāti kopvērtējuma konkurencē netiks ieskaitīti, bet godalgoto vietu ieguvējas tiks apbalvotas ar diplomiem.

**FUTBOLS** - Fakultāti pārstāv viena komanda gan vīriešu, gan sieviešu konkurencē. Sastāvā 5 laukuma spēlētāji, vārtsargs un 2 rezervisti. Sacensību norises formāts un spēļu ilgums tiek noteikts sacensību vietā, atkarībā no pieteikto komandu skaita.

**VIEGLATLĒTIKA** - Dalībnieku skaits neierobežots. Viens dalībnieks drīkst piedalīties 2 disciplīnās un stafetē. Vērtē katras fakultātes 8 labākos rezultātus gan vīriešu, gan sieviešu konkurencē. Sacensību programma sievietēm: 100m, 400m, 800m, lodes grūšana, tāllēkšana, šķēpa mešana, tāllēkšana. Vīriešiem: 100m, 400m, 1500m, lodes grūšana, šķēpa mešana, tāllēkšana. Apvienotajā vērtējumā (gan vīriešu, gan sieviešu kopvērtējuma iekaitē) tiks vērtēts veiklības stafetes skrējiens „Klīstošais students”.

**PELDĒŠANA** - Fakultāti pārstāv neierobežots dalībnieku skaits. Visi dalībnieki piedalīsies 50 m brīvā stila peldējumos. Sacensības peldēšanā katrai fakultātei notiks atsevišķi peldēšanas normatīviem paredzētās nodarbības laikā.

**BADMINTONS** – Sacensības notiek vīriešu un sieviešu konkurencē. Katru fakultāti pārstāv neierobežots skaits vīrieši un sievietes, kas piedalās vienspēļu turnīrā. Kopvērtējuma ieskaitē tiks vērtēti katras fakultātes trīs labākos rezultātus uzstādījušie spēlētāji.

**Sporta spēļu pārstāvjiem nepieciešams saskaņot vienādas krāsas formastērpus. Sīkāka informācija:** <http://www.llu.lv/lv/sacensibas-un-sacensibu-rezultati>